<classify> MAMLAKA nchini Indonesia zimesema kuwa leo inaweza kuwa siku ya mwisho ya kuendesha uokoaji kutokana na maafa yaliyosababishwa na tetemeko la ardhi lililoambatana na tsunami hivi karibuni. Uamuzi huo umeelez wa kuwa unatokana na uwezekano mdogo wa kumkuta mtu yeyote hai au mtu yeyote ambaye bado amenaswa kwenye vifusi. Idara inayoshughulika na majanga nchini humo imesema kuwa maelfu ya watu wamejeruhiwa na mamia wengine wameyakimbia makazi yao kutokana na janga hilo.Aidha, imeripotiwa kuwa mpaka jana idadi ya vifo ilifikia 1,424, huku makazi zaidi ya 66,000 yakiwa yameharibiwa kabisa na tetemeko hilo lililokuwa na ukubwa wa richa 7.5 lililoambatana na tsunami. Kwa mujibu wa Shirika la Save the Children, zaidi ya watoto 600,000 wameathirika kutokana na tetemeko hilo, huku wengi wao wakilala mitaani kwenye mabaki ya majengo yaliyoanguka. Ni vigumu kufikiria kuhusu hali ya kutisha zaidi kwa watoto; watoto wengi wako kwenye mshituko, maumivu, upweke na woga, alisema mshauri wa kundi moja linalowatunza watoto, Zubedy Koteng.Wakati huohuo, watu 92 wamekamatwa na vyombo vya usalama kwa kupora mali kwenye maeneo yaliyoathirika kwa janga hilo ikiwemo Palu na maeneo jirani. Imeelezwa kuwa watuhumiwa walikamatwa wakiwa na vitu mbalimbali kama vile mafuta ya gari, matairi, marumaru na vifaa vya kilimo. Kutokana na hali hiyo, Jeshi nchini humo limeripotiwa kusema kuwa litawapiga risasi waporaji kwenye maeneo yaliyoathiriwa na tetemeko na tsunami. Kama kutakuwa na uporaji tena, tutapiga risasi za onyo na kisha tutawapiga waporaji ili kuwakamata, alinukuliwa Kanali Ida Dewa Agung Hadisaputra.  <topic>: KITAIFA 